**ЛЮБОВ И ВИНО**

Празна чаша. Студена луна.

Тишината е жадна и скромна.

Безутешно очаква света

да отпие от нейната стомна.

Две премръзнали длани дори

много трудно се сключват в прегръдка.

А отвътре безспирно вали

и небето се стича на глътки.

Безпосочия в дългия ден

от несбъднати срещи тежат ни

и се нижат в ненужен рефрен

от пресъхнали влюбени думи.

Някой среща очите на друг

и се ражда от първия допир.

Тези две половини на кръг

се събират в спасителен обръч.

И откакто върти се света

все го мъчи тревога и жажда.

В тъмна капка струи любовта

и от първата глътка се ражда

**Второ място за поезия** – Петрана Петрова